Проектиране и анализ на компютърни алгоритми

Оценяване на входния тест - 30 октомври, 2001

Входният тест e оценяван по 3 различни начина: сума, скалиране и оценка.

•	сума: Всяка от задачите 1-31 носи по 1 точка. Тъй като някои от въпросите имат повече от един верен отговор и се иска да се попълни всеки от тях, в някои случаи е възможно да се получи дробен брой точки. Числото, отбелязано в сума, се получава като сбор на точките, получени за всеки въпрос. Как се получават точките за отделен въпрос? Да предположим, че даден въпрос има 5 верни отговора. Тогава, ако са били оградени 3 отговора и двата са верни, се дават 3/5 точки. Ако са оградени 4 отговора, три от които са верни, а четвъртият е грешен, се начисляват (3–1)/5=2/5 точки. Т.е. от броя на вернте отговори вадим броя на грешните и делим на общия брой действително верни. В случай, че грешните отговори надвишват верните, се начисляват 0 точки, т.е. за всеки въпрос получените точки са неотрицателни (и по-малки или равни на 1).
•	скалиране: За всеки въпрос i (i=1,2,...,31) се пресмята средният брой точки si, които са получени от различните студенти. (Това е предпоследният ред на първия лист на Excel-ската таблица). Скалираната сума за даден студент се получава, като точките xi за всеки въпрос i се разделят на si. Така скалираният резултат е сума от xi/si. Идеята е автоматично да се идентифицират трудните въпроси (тези, на които относително малко студенти са отговорили вярно) и да се оценят по-високо.
•	оценка: Оценката прилича на скалирането: всяка от оценките i се претегля с тегло wi. Така например въпрос 5 получава тегло 4, което означава, че той носи в действителност 4 точки. Така оценката се получава като сума от xi*wi. Теглата за въпросите 1-31 са зададени експилицитно на последния ред в лист 1.

Листове 2, 3 и 4 съдържат в намаляващ ред наредба на резултатите по студенти, сортирани по оценка, скалирано и сума съответно. (Моля, не опитвайте да сортирате данните в лист 1, защото ще "счупите" формулите и ще получите неверни резултати. Сортирането на листове 2, 3 и 4 е безопасно.)

Напомняме, че проведеният входен тест по никакъв начин не влияе на Вашата оценка и има за цел да ни даде информация за Вашето предварително ниво. Той съдържаше както подвеждащи, така и някои не съвсем коректно зададени въпроси, поради което никой не успя да набере максималния брой точки. В този смисъл не бива да се притеснявате, ако получените резултати са се оказали под Вашите очаквания.

Внимание: Оказва се, че има колеги, които са правили теста, без да се запишат в списъка по стандартния начин: с изпращане на темплейта от http://books.rila.bg до preslav@rila.bg. В Excel-ския файл с резултатите от теста техните резултати са задраскани. Молим, тези хора да се обадят с имейл до preslav@rila.bg и да потвърдят или откажат евентуалното си участие в курса. Напомняме, че записването на курса за студенти 2, 3 и 4 курс става по административен път във ФМИ. За 5 курс записването при нас е достатъчно. Записването посредством Excel-ския файл е за наша употреба: събиране на информация (точки от тестове) с цел оценяване, както и евентуално разпращане по имейл на съобщения, свързани с курса (за 5 курс то е важно, защото е единственият начин да се установи дали са записали курса и дали имат право да се явят на изпит). Моля, ако има студенти от 2, 3 и 4 курс, записали курса при нас, но незаписали го административно или отказали се от него да ни уведомят, за да си изчистим списъка. Благодарим Ви.

P.S. Тест 1, който ще се проведе на 20.11.2001 г., ще съдържа точно по 5 отговора за всеки въпрос, като точно един от тях ще бъде верен. Всеки от въпросите ще носи:
a.	по 1 т.	— при верен отговор
b.	0 т.	— при липса на отговор
c.	(–1/4)	— при грешен отговор